Тэрыторыя Путчынскага сельскага Савета канчаткова была вызвалена ад нямецка-фашысцкіх акупантаў з 6-га на 7-е ліпеня 1944 года. Чырвоная Армія працягвала свой вызваленчы паход на захад, а путчынцы прыняліся аднаўляць разбуранную гаспадарку. Былы маёнтак Ленскіх у Татаршчыне, дзе раней была школа, ляжаў у развалінах. Мясцовыя жыхары сталі іх паступова разбіраць па цагліне, каб хоць што скарыстаць пад будаўніцтва на месцы ўласных папялішчаў. Хутка там утварылася пустка. На жаль, агнём была знішчана ўся дакументацыя школы: кнігі выдачы пасведчанняў, пратаколы паседжанняў педагагічнага савета і іншае. Усё зноў давялося пачынаць з нуля.